**Prosby na sv. omšu**

Pane Ježišu, prosíme Ťa za Cirkev, aby verne plnila poslanie, ktoré jej bolo zverené a tak pritiahla srdcia všetkých mladých ľudí ku Kristovi.

Pane Ježišu, prosíme Ťa za svätého otca Františka, všetkých biskupov a kňazov, aby vedení Duchom Svätým vydávali svedectvo o radostnej zvesti evanjelia a tak zapálili srdcia mnohých mladých ľudí pre službu Cirkvi.

Pane Ježišu, prosíme Ťa za predstaviteľov štátu, aby pri schvaľovaní zákonov pamätali na morálne hodnoty a tak ochraňovali duchovný a mravný rozvoj mladých ľudí.

Pane Ježišu, prosíme Ťa za všetkých mladých ľudí, ktorí sa Ti celkom zasvätili. Prosíme Ťa, daruj im požehnanie a silu, aby vytrvali na ceste, na ktorú si ich povolal.

Pane Ježišu, prosíme Ťa za naše farské spoločenstvo, aby bolo živou duchovnou rodinou pre všetkých mladých ľudí našej farnosti.

Pane Ježišu, prosíme Ťa za všetkých (nás) mladých, aby (sme) Ťa stále viac spoznávali, milovali a nasledovali a svedčili o Tebe svojím životom.

**Prosby na chvály /môžu byť priradené k prosbám na sv. omšu/**

Pane Ježišu, prosíme Ťa za všetkých mladých ľudí, aby dokázali otvoriť svoje srdcia láske, ktorou ich miluješ a aby svojím čistým a mravným životom vydávali svedectvo o Tebe.

Pane, Ježišu prosíme Ťa za všetkých mladých ľudí, ktorí Ťa nepoznajú. Osvieť ich svetlom svojho Ducha, aby spoznali, že Ty si cesta, pravda a život.

Pane Ježišu, prosíme Ťa o dar živej viery pre všetkých mladých ľudí, ktorí Ťa ešte nepoznajú.

Pane Ježišu, prosíme Ťa za všetkých mladých ľudí, ktorí hľadajú svoje životné povolanie. Daj, aby spoznali cestu, na ktorú ich pozývaš a mali odvahu na ňu vykročiť.

Pane Ježišu, prosíme Ťa za mladých ľudí a ich rodiny. Daj, aby sa spoločná rodinná modlitba stala pre nich zdrojom pokoja, porozumenia a lásky.

Pane, prosíme Ťa za všetkých študentov, aby si verne a s láskou plnili svoje každodenné povinnosti a vo všetkom sa s dôverou obracali na Teba.

Pane Ježišu, prosíme Ťa za mladých ľudí, ktorí sa pripravujú na prijatie sviatosti manželstva. Daruj im silu prežívať ich vzájomný vzťah v predmanželskej čistote.

Pane, prosíme Ťa za všetkých mladých ľudí, ktorí sa cítia opustení a strácajú zmysel života. Daj prosíme, aby v Tebe našli zdroj pravej radosti a hlbokého naplnenia.

Pane Ježišu, prosíme Ťa za všetkých mladých ľudí, ktorí trpia na tele alebo na duši. Pomôž im prijať svoj kríž a podľa svojej vôle im udeľ milosť uzdravenia.

Pane Ježišu, prosíme Ťa za všetkých mladých ľudí, ktorí bojujú so závislosťami. Daj, aby v modlitbe a v Eucharistii nachádzali silu v boji proti pokušeniam.